Starfsmenn Rannsóknarnefndar sjóslysa verða áfram í Stykkishólmi Kristján L Möller , samgönguráðherra hefur sent Stykkishólmsbæ bréf þar sem fram kemur að samgöngu - og sveitarstjórnarráðuneytinu sé mjög umhugað að gæta þess að opinberum störfum verði ekki fækkað á landsbyggðinni og hefur ávalt lagt metnað sinn í að gæta jafnræðis milli landsbyggðarinnar og höfuðborgarsvæðisins . Ráðuneytið harmar þann misskilning sem virðist hafa komið upp vegna þessa máls og áréttar að ekkert standi því í vegi að núverandi starfsmenn rannsóknarnefndar sjóslysa muni áfram búa og starfa í Stykkishólmi . “ Bæjarstjórn Stykkishólmsbæjar fagnar því að starfsmenn rannsóknarnefndar sjóslysa verði áfram í Stykkishólmi þrátt fyrir áform um sameiningu samgöngunefnda og staðsetningu höfuðstöðva nefndarinnar á höfuðborgarsvæðinu . Bæjarstjórn lýsir ánægju yfir því að samgöngu - og sveitastjórnarráðherra sé mjög umhugað um að gæta þess að opinberum störfum verði ekki fækkað á landsbyggðinni og þakkar ráðherra fyrir að gæta hagsmuna landsbyggðarinnar í þessu tilliti , ” segir í tilkynningu frá Stykkishólmsbæ . Bæjarstjórn Stykkishólmsbæjar sendi á ríkisstjórn Íslands áskorun um að hafa sanngirni að leiðarljósi og gæta þess að opinberum störfum verði ekki fækkað á landsbyggðinni . Bæjarstjórn beindi jafnframt þeirri áskorun sérstaklega til samgöngu - og sveitarstjórnarráðherra vegna fyrirhugaðrar sameiningar rannsóknanefnda samgönguslysa . Í umræðu um frumvarp samgöngu - og sveitarstjórnarráðherra um sameiningu samgöngunefnda sagði ráðherrann jafnframt að starfsmenn rannsóknarnefndar sjóslysa í Stykkishólmi gætu að sjálfsögðu áfram búið og starfað í Stykkishólmi , það væri alveg klárt .